**ΙΣΤΟΡΙΑ ΤΟΥ ΑΡΧΑΙΟΥ ΚΟΣΜΟΥ (Α΄ ΛΥΚΕΙΟΥ)**

**Κλασική εποχή (480-323 π.Χ.)**

Πλαγιότιτλοι-περίληψη παραγράφων

Σελίδα 98

-Χρονικά όρια και αιτιολόγηση της ονομασίας «κλασική» εποχή: επιβίωση των ιδεών και των αξιών αυτής της εποχής στις μεταγενέστερες-θεμέλια του δυτικού πολιτισμού. (1η παράγραφος)

- Τα κίνητρα των ελληνικών επιτευγμάτων στην πολιτική, στα γράμματα και στις τέχνες: αίσθηση υπεροχής των Ελλήνων και επιθυμία αποκατάστασης καταστροφών μετά τους νικηφόρους περσικούς πολέμους. (2η παράγραφος)

- Η ηγεμονία της Αθήνας για 50χρόνια μετά τους περσικούς πολέμους και τα αλληλοσυγκρουόμενα συμφέροντά της με τη Σπάρτη οδήγησαν τους Έλληνες στον εμφύλιο Πελοποννησιακό πόλεμο. (3η παράγραφος)

- 4ος αι. π.Χ.: ανταγωνισμός των ελληνικών πόλεων που υποδαυλίστηκε από τους Πέρσες και στη συνέχεια πανελλήνια ένωση των πόλεων-κρατών και κοινός αγώνας κατά των Περσών από τους Μακεδόνες Φίλιππο Β΄ και Μεγάλο Αλέξανδρο. (4η παράγραφος)

***Η συμμαχία της Δήλου-Αθηναϊκή ηγεμονία***

- Ίδρυση Α΄ Αθηναϊκής συμμαχίας πολλών πόλεων-κρατών το 478/7 π.Χ. με επικεφαλής την Αθήνα-στόχος της η απόκτηση μεγάλης δύναμης. (1η παράγραφος)

- Έδρα, ταμείο, δικαιώματα, υποχρεώσεις και φόρος των μελών της Δηλιακής συμμαχίας. (2η παράγραφος)

- Η συμμαχία για τους Αθηναίους ήταν μέσο επικράτησης κατά των Περσών (πόλεμος εναντίον τους) και κυριαρχίας στους συμμάχους. Η ανεκτική-ήπια στάση των πόλεων εκτός συμμαχίας και της Σπάρτης απέναντι στην αυξανόμενη δύναμη της Αθήνας. (3η παράγραφος)

- Αθηναίος Κίμων (αριστοκρατικός): νίκη κατά των Περσών στη Μικρά Ασία, φιλολακωνική πολιτική του και διακοπή φιλικών σχέσεων Αθήνας-Σπάρτης. (4η παράγραφος)

- Επικράτηση στην Αθήνα των δημοκρατικών με αρχηγό τον Εφιάλτη και στη συνέχεια τον Περικλή, περιορισμός αριστοκρατικών, εξοστρακισμός του Κίμωνα και εγκατάλειψη της φιλολακωνικής πολιτικής του. (5η παράγραφος)

- Επέκταση της Αθηναϊκής συμμαχίας. (6η παράγραφος)

- Οι ενέργειες που δείχνουν τη μεταβολή της συμμαχίας σε ηγεμονία. (7η παράγραφος)

- Ενέργειες του Κίμωνα μετά την επάνοδο από την εξορία: ανακωχή με τη Σπάρτη, πολιορκία Περσών και θάνατός του στην Κύπρο, νίκη Αθηναίων το 449 π.Χ. (8η παράγραφος)

- Καλλίειος ή Κιμώνειος ειρήνη (449 π.Χ.) μεταξύ Αθήνας και Περσών που αναγνωρίζουν την ανεξαρτησία των ελληνικών πόλεων της Μικράς Ασίας. (9η παράγραφος)

- Τριακοντούτεις σπονδαί του Περικλή: τριαντάχρονη συνθήκη ειρήνης Αθηναίων-Σπαρτιατών 445 π.Χ. (10η παράγραφος)

***Η εποχή του Περικλή***

- Συντελεστής της εσωτερικής ανάπτυξης της Αθήνας και της απόλυτης κυριαρχίας της στους συμμάχους την περίοδο της τριαντάχρονης ειρήνης ο χαρισματικός ηγέτης Περικλής → 5ος αιώνας = «χρυσούς αιών του Περικλέους» (1η παράγραφος)

- Η πολιτική κυριαρχία του στρατηγού Περικλή, σύμφωνα με το Θουκυδίδη, και η συμβολή του στην πολιτική και πολιτιστική ανάπτυξη της Αθήνας. (2η παράγραφος)

- Εσωτερική πολιτική Περικλή: α) ενίσχυση της δημοκρατίας με την αποζημίωση κληρωτών αρχόντων, βουλευτών και δικαστών β) πολιτιστική ανάπτυξη με τα θεωρικά (δωρεάν είσοδος στο θέατρο). (3η παράγραφος)

- Εξωτερική πολιτική του Περικλή: κυριαρχία Αθήνας στην Αθηναϊκή συμμαχία, συμμαχία με πόλεις της Κάτω Ιταλίας και Σικελίας και ίδρυση αποικίας των Θουρίων. Εμπορική ακμή του Πειραιά που χτίστηκε από τον Ιππόδαμο. (4η παράγραφος)

- Πηγές εσόδων αθηναϊκού κράτους: μεταλλεία, φόροι, φόροι συμμάχων και έκτακτες εισφορές. (5η παράγραφος)

- Εκμίσθωση ορυχείων μετάλλου σε ιδιώτες και εργασία των δούλων σε αυτά. (6η παράγραφος)

- Οι φόροι στην Αθήνα: μετοίκιο για τους μετανάστες και έμμεσοι φόροι στις εισαγωγές και εξαγωγές. (7η παράγραφος)

- Οι συμμαχικές εισφορές (8η παράγραφος)

- Οι έκτακτοι φόροι: λειτουργίες: ορισμός και οι 5 σημαντικότερες: χορηγία, τριηραρχία, αρχιθεωρία, εστίαση, γυμνασιαρχία (9η παράγραφος)

***Ο Πελοποννησιακός πόλεμος (431-404 π.Χ.)***

- Η τριακονταετής ειρήνη (445 π.Χ.) δεν έδωσε λύση στις διαφορές των Αθηναίων και των αντιπάλων τους. (1η παράγραφος)

- Ο ανταγωνισμός Πελοποννησιακής και Αθηναϊκής συμμαχίας και οι 3 αιτίες του Πελοποννησιακού πολέμου: φυλετική και πολιτειακή διαφορά, ηγεμονία Αθήνας. (3η παράγραφος και κουκκίδες)

- Ο χαρακτήρας (πανελλαδικός, σκληρός εμφύλιος), η διάρκεια (30 χρόνια), οι ιστορικοί (Θουκυδίδης και Ξενοφώντας) και οι 3 φάσεις του Πελοποννησιακού πολέμου: Αρχιδάμειος, Σικελική εκστρατεία και Δεκελεικός ή Ιωνικός πόλεμος. (4η παράγραφος)

- Οι συνέπειες του Πελοποννησιακού πολέμου: υλικές καταστροφές, εξαχρείωση ανθρώπων, παρέμβαση Περσών στις ελληνικές υποθέσεις, Σπαρτιατική ηγεμονία και επίδραση στην τύχη των πόλεων-κρατών τον 4ο αι. π.Χ. (5η παράγραφος)

***Η κρίση της πόλης-κράτους***

- Η οικονομικο-κοινωνική κρίση στις πόλεις-κράτη και οι συγκρούσεις μεταξύ τους που υποκινούνταν από τα περσικά χρήματα με στόχο τη διάσπαση των ελληνικών δυνάμεων. (1η παράγραφος)

- Υποκινούμενος από τους Πέρσες ο Βοιωτικός ή Κορινθιακός πόλεμος (395-386 π.Χ.) ανάμεσα στη Σπάρτη και το συνασπισμό Θήβας, Κορίνθου, Άργους και Αθήνας. (2η παράγραφος)

- Οι όροι της Ανταλκίδειου/Βασιλείου ειρήνης (386 π.Χ.) μεταξύ Σπάρτης και Περσών που τερμάτισε το Βοιωτικό πόλεμο. Οι Σπαρτιάτες όργανα της περσικής πολιτικής. (3η παράγραφος)

- Θηβαϊκή ηγεμονία μετά τη Σπαρτιατική στο διάστημα μεταξύ της μάχης στα Λεύκτρα 371 π.Χ. και της μάχης στη Μαντίνεια 362 π.Χ. (4η παράγραφος)

- 3 συμπτώματα της παρακμής των ελληνικών πόλεων-κρατών. (5η παράγραφος)

***Η πανελλήνια ιδέα***

- Η παρακμή των πόλεων-κρατών απασχόλησε τους οραματιστές ενός πανελλήνιου συνασπισμού. (1η παράγραφος)

- Ορισμός της πανελλήνιας ιδέας και οι υποψήφιοι για την εφαρμογή της σύμφωνα με τον Ισοκράτη, τον υπερασπιστή της. Η αντίθετη άποψη του ρήτορα Δημοσθένη. (2η παράγραφος)

***Ο Φίλιππος Β΄και η ένωση των Ελλήνων***

-Οι στόχοι του βασιλιά της Μακεδονίας Φίλιππου Β΄ για το κράτος του. (1η παράγραφος)

- Οι ενέργειες ισχυροποίησης της Μακεδονίας: νίκη κατά των γειτονικών εχθρών, οργάνωση ισχυρού στρατού (μακεδονική φάλαγγα) και οικονομίας (χρυσό νόμισμα), επεκτατική εξωτερική πολιτική και στόχοι της. (2η παράγραφος με κουκκίδες)

- Οι αρχικές κατακτήσεις του Φιλίππου Β΄. (3η παράγραφος)

- Οι εκστρατείες του στη Θεσσαλία και στη νότια Ελλάδα. Νίκη κατά των Θηβαίων και των Αθηναίων στη Χαιρώνεια το 338 π.Χ. → ηγέτης των Ελλήνων κατά των Περσών (4η παράγραφος)

- Συνέδριο στην Κόρινθο 337 π.Χ. = πραγματοποίηση της πανελλήνιας ιδέας/ένωσης. Οι αποφάσεις του συνεδρίου. (5η παράγραφος)

- Νέο συνέδριο στην Κόρινθο το 336 π.Χ.: όρκοι αντιπροσώπων στο νέο ηγέτη, τον Αλέξανδρο. (6η παράγραφος)

***Το έργο του Μ. Αλεξάνδρου***

- Οικουμενική ανάπτυξη του ελληνισμού με τις κατακτήσεις του Μ. Αλέξανδρου στην Ανατολή. (1η παράγραφος)

- Ο Μ. Αλέξανδρος στο στρατιωτικό τομέα: διορατικός στρατηγός με μεγαλοφυή σκέψη (2η παράγραφος)

- Η πολιτική δράση του Μ. Αλεξάνδρου: το όραμα και ο τρόπος διοίκησης της αυτοκρατορίας = ανάμειξη ελληνικού με ασιατικό κόσμο και ένωσή τους κάτω από ισχυρή διοίκηση. (3η παράγραφος)

- Το έργο του Μ. Αλεξάνδρου στον οικονομικό τομέα: ενιαίο νομισματικό σύστημα στην αυτοκρατορία. (4η παράγραφος)

-Το έργο του Μ. Αλεξάνδρου στον πολιτιστικό τομέα: διάδοση ελληνικής γλώσσας και πολιτισμού αλλά και υιοθέτηση ανατολικών στοιχείων, ίδρυση σημαντικών πόλεων, εξερευνήσεις και έρευνα → εκστρατεία = ένοπλη εξερεύνηση. (5η παράγραφος)

- Η υστεροφημία του Μ. Αλέξανδρου και η επίδραση του έργου του στους λαού της Ανατολής και της Μεσογείου. (6η παράγραφος)

***Ο πολιτισμός***

- Πολιτιστική ανάπτυξη = καλλιτεχνικά, πνευματικά επιτεύγματα και καθημερινή ζωή. Περιφρόνηση χειρωνακτικής εργασίας και ενασχόληση με τα κοινά. Διασκέδαση, δημόσιες γιορτές, θεατρικές παραστάσεις, τελετές για τη ζωή και το θάνατο.

(1η παράγραφος και τρεις κουκκίδες)

- Αθήνα: πρωτεία πολιτιστικής ανάπτυξης: πνευματικό και καλλιτεχνικό κέντρο Ελλήνων, έργα Ακρόπολης, θρησκευτικές γιορτές και θέατρο. (2η παράγραφος)

- 5ος-4ος αι. π.Χ.: λαμπρά πνευματικά και καλλιτεχνικά έργα-πρότυπα για τους μεταγενέστερους. (3η παράγραφος)

- Φιλοσοφία: κέντρο της ο άνθρωπος, ορθολογισμός. Σωκράτης, σοφιστές, Πλάτωνας και Αριστοτέλης. (4η παράγραφος)

- Ιστοριογραφία: Ηρόδοτος, Θουκυδίδης, Ξενοφώντας (5η παράγραφος)

- Ποίηση: τραγωδία: Αισχύλος, Σοφοκλής και Ευριπίδης και κωμωδία: Αριστοφάνης. (6η παράγραφος)

- Ρητορεία: Λυσίας, Δημοσθένης, Ισοκράτης (7η παράγραφος)

- Επιστήμες: αστρονομία και μαθηματικά (Μέτωνας), χωροταξική οργάνωση πόλεων (Ιππόδαμος), ιατρική (Ιπποκράτης: θεωρία για τα φυσικά αίτια των ασθενειών). (8η παράγραφος)



Πηγή: *Ιστορία του Ελληνικού Έθνους,* τόμος Γ1, Εκδοτική Αθηνών Α.Ε., Αθήνα 1972, σσ. 104-105. Ίδρυμα Μείζονος Ελληνισμού (<http://www.ime.gr/chronos/05/gr/politics/windows/ph12.html>)

*Α. Ερωτήσεις ανάπτυξης*

1. Ποια είναι, κατά τη γνώμη σας, τα σημαντικότερα πολιτικά και στρατιωτικά γεγονότα για τον ελληνισμό της κλασικής εποχής; (5ος-4ος αι. π.Χ.);

2. α) Ποιοι ήταν οι στόχοι της Α΄ αθηναϊκής ή δηλιακής συμμαχίας (478/7 π.Χ.) και ποιος ο τρόπος λειτουργίας της; β) Ποιος ήταν αρχικά ο χαρακτήρας της και πώς εξελίχθηκε στη συνέχεια;

3. Ποιες ενέργειες φανερώνουν την αλλαγή του χαρακτήρα της Α΄ Αθηναϊκής Συμμαχίας;

4. Τι γνωρίζετε για την πολιτική της Αθήνας απέναντι στις άλλες ελληνικές πόλεις τον 5ο αι. π.Χ.;

5. Πώς διαμορφώθηκαν οι σχέσεις Αθήνας και Σπάρτης κατά τον 5ο αι. π.Χ.;

6. Ποια ήταν η πολιτική και στρατιωτική δράση του Κίμωνα τον 5ο αιώνα π.Χ.;

7. Οι σχέσεις Ελλήνων (κυρίως Αθηναίων)και Περσών κατά τον 5ο αιώνα π.Χ.

8. Τι γνωρίζετε για το πολιτικό έργο του Περικλή;

9. Με ποιες ενέργειες του Περικλή εκδημοκρατικοποιήθηκε περισσότερο το πολίτευμα της Αθήνας;

10. Αναφέρατε ονομαστικά τις πηγές εσόδων του αθηναϊκού κράτους κατά τον 5ο αι. π.Χ.

11. Ποιοι φορολογούνταν στην Αθήνα και γιατί;

12. Να εξηγήσετε τι ήταν οι λειτουργίες και να ορίσετε τις σπουδαιότερες μορφές τους.

13. Ποιες ήταν οι αιτίες που οδήγησαν την Αθήνα και τη Σπάρτη σε εμφύλια σύρραξη τον 5ο αι. π.Χ. και ποιες ήταν οι συνέπειες της για τους Έλληνες;

14. Ποια ήταν τα συμπτώματα της παρακμής των ελληνικών πόλεων-κρατών κατά τον 4ο αιώνα π.Χ.;

15. Ποια πολιτική ακολούθησαν οι Πέρσες απέναντι στους Έλληνες τον 4ο αιώνα π.Χ. και με ποιο στόχο;

16. Ο ρήτορας Ισοκράτης αναφερόμενος στην Ανταλκίδειο ειρήνη τη χαρακτηρίζει αισχρή και αξιοκατάκριτη. Να αναφέρετε το περιεχόμενό της συνθήκης αυτής και να εξηγήσετε ποιοι λόγοι δικαιολογούν την κρίση του ρήτορα.

17. Ποιες ηγεμονίες αναδείχτηκαν στον ελληνικό χώρο μετά την ήττα της Αθήνας στον πελοποννησιακό πόλεμο και ποιοι πόλεμοι και μάχες συνδέονται με αυτές;

18. Πώς συνδέεται η πανελλήνια ιδέα με την πολιτική κατάσταση στον ελληνικό χώρο τον 4ο αι. π.Χ., ποιοι ήταν οι υποστηρικτές της και ποιοι την υλοποίησαν;

19. Με ποιους τρόπους επιδίωξε την ισχυροποίηση του μακεδονικού κράτους ο Φίλιππος Β΄;

20. Ποια ήταν τα αίτια της επεκτατικής πολιτικής του Φιλίππου Β΄;

21. Ποια ιστορικά γεγονότα αποδεικνύουν ότι ο Φίλιππος αναδείχτηκε ο ηγέτης των Ελλήνων εναντίον των Περσών;

22. Να προσέξετε τους κύριους όρους των αποφάσεων του συνεδρίου της Κορίνθου (337-336 π.Χ.) και να εξηγήσετε ποια ήταν η πολιτική και κοινωνική κατάσταση που επιδίωξαν να επιβάλλουν οι Μακεδόνες στις ελληνικές πόλεις.

23. Ποιος ήταν ο στόχος της εκστρατείας του Μ. Αλεξάνδρου;

24. Να κατονομάσετε τις περιοχές που κατακτήθηκαν από το Μ. Αλέξανδρο.

25. Να περιγράψετε το έργο του Μ. Αλεξάνδρου στον πολιτικό και οικονομικό τομέα.

26. Ποιες ήταν οι πολιτιστικές συνέπειες της εκστρατείας του Μεγάλου Αλεξάνδρου;

27. Με βάση τις ιστορικές σας γνώσεις να δικαιολογήσετε το χαρακτηρισμό «μέγας» που έχει αποδώσει η Ιστορία στον Αλέξανδρο, γιο του Φιλίππου Β΄.

28. Ποια στοιχεία της καθημερινής ζωής δείχνουν την πολιτιστική ανάπτυξη των Ελλήνων;

29. Ποια ελληνική πόλη υπερείχε πολιτιστικά κατά την κλασική εποχή; Δώστε παραδείγματα των έργων της.

30. Ποια είδη του πεζού και του ποιητικού λόγου και ποιες επιστήμες ακμάζουν κατά την κλασική εποχή;

31. Αναφέρατε τα ονόματα των τριών σημαντικότερων φιλοσόφων του 5ου αιώνα π.Χ. και των τριών μεγάλων τραγικών ποιητών.

32. Να εξηγήσετε γιατί ο 5ος αι. π.Χ. έχει ονομαστεί «χρυσούς αιών του Περικλέους» με αναφορά σε συγκεκριμένα έργα αυτής της περιόδου.

33. Να δώσετε το περιεχόμενο των ακόλουθων ιστορικών όρων: *Καλλίειος συνθήκη, τριακοντούτεις σπονδαί, θεωρικά, μετοίκιο, λειτουργίες, εστίαση, χορηγία, αρχιθεωρία, τριηραρχία, γυμνασιαρχία, Βοιωτικός ή Κορινθιακός πόλεμος, Ανταλκίδειος ειρήνη, θηβαϊκή ηγεμονία, πανελλήνια ιδέα, πεζέταιροι, μάχη στη Χαιρώνεια, συνέδριο στην Κόρινθο 337 π.Χ., ένοπλη εξερεύνηση, ιστοριογραφία, ρητορικός λόγος*.

*Β. Να κατατάξετε στη σωστή χρονολογική σειρά τα ακόλουθα γεγονότα, αρχίζοντας από το αρχαιότερο:*

(I) α. εκστρατεία Μ. Αλεξάνδρου β. Θηβαϊκή ηγεμονία γ. ιωνική επανάσταση δ. Σπαρτιατική ηγεμονία ε. Αθηναϊκή ηγεμονία

(II) α. μάχη στα Λεύκτρα β. μάχη στη Χαιρώνεια γ. ναυμαχία στη Σαλαμίνα της Κύπρου δ. θάνατος Μεγάλου Αλεξάνδρου ε. μάχη στον Μαραθώνα

*Γ. Να χαρακτηρίσετε τις προτάσεις με την ένδειξη Σωστό ή Λάθος και να διορθώσετε τις λανθασμένες.*

1) Η κλασική εποχή τελειώνει με τον θάνατο του Μ. Αλεξάνδρου.

2) Μετά τους περσικούς πολέμους και για πενήντα περίπου χρόνια η Σπάρτη εξελίχθηκε σε ηγεμονική δύναμη

3) Ο Κίμων, εκπρόσωπος της αριστοκρατικής παράταξης, ήταν υπέρ της συνεργασίας με τη Σπάρτη.

4) Ο Περικλής σύναψε ειρήνη με τη Σπάρτη το 445 π.Χ. για δεκαπέντε χρόνια.

5) Κύριος συντελεστής της Καλλίειου συνθήκης ήταν ο Κίμων, με τις νίκες του εναντίον των Περσών.

6) Το μετοίκιο ήταν φόρος που πλήρωναν όλοι οι Αθηναίοι έμποροι.

7) Η εργασία στα ορυχεία της Αττικής εκτελούνταν κυρίως από τους μετοίκους.

8) Οι «λειτουργίες», δηλαδή οι έκτακτες εισφορές, βάρυναν εξίσου όλους τους Αθηναίους πολίτες.

9)Η κύρια αιτία του Πελοποννησιακού πολέμου ήταν η ανάμειξη των Περσών στις εσωτερικές υποθέσεις των Ελλήνων.

10) Η σπαρτιατική ηγεμονία έγινε αποδεκτή χωρίς αντιδράσεις από τις ελληνικές πόλεις.

11) Ο Βοιωτικός ή Κορινθιακός πόλεμος επισφραγίστηκε από μια μειωτική για τους Έλληνες ειρήνη.

12) Ο Ευαγόρας ήταν μια από τις προσωπικότητες που, σύμφωνα με τον Ισοκράτη, θα μπορούσε να ενώσει τους Έλληνες εναντίον των Περσών.

13) Ο Φίλιππος Β΄ ακολούθησε επεκτατική εξωτερική πολιτική.

14) Ο Φίλιππος Β΄ επιβλήθηκε ως αδιαφιλονίκητος ηγέτης στους υπόλοιπους Έλληνες με τη μάχη στη Μαντίνεια.

15) Στο συνέδριο της Κορίνθου (481 π.Χ.) ιδρύθηκε πανελλήνια συμμαχία, αμυντική και επιθετική, με ισόβιο αρχηγό τον Φίλιππο Β΄.

16) Ο Μ. Αλέξανδρος διατήρησε τον θεσμό των σατραπειών αναθέτοντας τη διοίκησή τους σε Έλληνες ή Πέρσες ηγεμόνες.

17)Η εκστρατεία του Μ. Αλεξάνδρου είχε τον χαρακτήρα ένοπλης εξερεύνησης.

18) Οι ελεύθεροι πολίτες στην αρχαία Ελλάδα αντιμετώπιζαν με περιφρόνηση τη χειρωνακτική εργασία.

19) Η φιλοσοφική σκέψη από τα μέσα του 5ου αι. π.Χ. προσπάθησε να ερμηνεύσει τα φαινόμενα με βάση τον ορθολογισμό.

*Δ. Να επιλέξετε τη σωστή απάντηση.*

1) Με τη μεταφορά του συμμαχικού ταμείου από τη Δήλο στην Ακρόπολη των Αθηνών (454 π.Χ.) πραγματοποιείται: α. η μεταβολή της Αθηναϊκής συμμαχίας σε Αθηναϊκή ηγεμονία β. η σύναψη συνθήκης ειρήνης ανάμεσα στους Αθηναίους και στους Πέρσες γ. η κατάργηση της Α΄ Αθηναϊκής συμμαχίας δ. η έναρξη του Πελοποννησιακού πολέμου

2) Όταν ήταν αρχηγός της δημοκρατικής παράταξης στην αρχαία Αθήνα ο Εφιάλτης, οι δημοκρατικοί: α. περιόρισαν τις δραστηριότητες των αριστοκρατικών β. ακολούθησαν φιλολακωνική πολιτική γ. έκαναν μεταρρυθμίσεις δ. καθιέρωσαν χρηματική αποζημίωση για τους κληρωτούς άρχοντες, τους βουλευτές και τους λαϊκούς δικαστές

3) Ο Περικλής καθιέρωσε τη χρηματική αποζημίωση για τους: α. δούλους β. μετοίκους γ. κληρωτούς άρχοντες δ. τεχνίτες

4) Ο Περικλής συνέβαλε στη(ν): α. κήρυξη του Πελοποννησιακού πολέμου β. απόφαση για τη Σικελική εκστρατεία γ. ίδρυση της αποικίας των Θουρίων δ. διαμόρφωση της πανελλήνιας ιδέας

5) Ένα από τα συμπτώματα της παρακμής της αρχαίας ελληνικής πόλης-κράτους κατά την κλασική εποχή ήταν: α. η οργάνωση μεγάλου κύματος αποικισμού β. η υποχώρηση της πανελλήνιας ιδέας γ. ο παρεμβατικός ρόλος των Περσών δ. η εφαρμογή της πανελλήνιας ιδέας από τον Φίλιππο Β΄

6) Η πολιτική δράση του Μ. Αλεξάνδρου αποσκοπούσε: α. στην απόλυτη επικράτηση του ελληνικού κόσμου β. στην απόλυτη επικράτηση του ασιατικού κόσμου γ. στην ανάμειξη του ελληνικού με τον ασιατικό κόσμο και στην ένωσή τους κάτω από μια ισχυρή διοίκηση δ. στον πλήρη παραμερισμό της τοπικής μορφής διοίκησης, της σατραπείας

*Ε. Αντιστοιχίσεις*

(I) Να αντιστοιχίσετε τα στοιχεία της στήλης Α με στοιχεία της στήλης Β. Ένα (1) στοιχείο της στήλης Β περισσεύει.

|  |  |
| --- | --- |
| Α | Β |
| 1. μάχη Μαραθώνα (490 π.Χ.) | α. πτώση της Θηβαϊκής ηγεμονίας |
| 2. ναυμαχία Σαλαμίνας (480 π.Χ.) | β. νίκη Αθηναίων εναντίον των Σπαρτιατών |
| 3. μάχη στα Λεύκτρα (371 π.Χ.) | γ. νίκη Αθηναίων και Πλαταιέων εναντίον των Περσών |
| 4. μάχη στη Μαντίνεια (362 π.Χ.) | δ. νίκη Φιλίππου Β΄ εναντίον των συνασπισμένων δυνάμεων Θηβαίων και Αθηναίων |
| 5. μάχη στη Χαιρώνεια (338 π.Χ.) | ε. άνοδος Θηβαϊκής ηγεμονίας |
|  | στ. Θεμιστοκλής |

(II) Να αντιστοιχίσετε τα στοιχεία της στήλης Α με στοιχεία της στήλης Β. Ένα (1) στοιχείο της στήλης Α περισσεύει.

|  |  |
| --- | --- |
| Α | Β |
| 1. Μιλτιάδης | α. μάχη της Χαιρώνειας |
| 2. Λεωνίδας | β. μάχη του Μαραθώνα |
| 3. Θεμιστοκλής | γ. μάχη των Θερμοπυλών |
| 4. Παυσανίας | δ. μάχη στον Ευρυμέδοντα ποταμό |
| 5. Κίμωνας | ε. ναυμαχία της Σαλαμίνας |
| 6. Φίλιππος |  |

 (ΙII) Να αντιστοιχίσετε τα στοιχεία της στήλης Α με στοιχεία της στήλης Β. Ένα (1) στοιχείο της στήλης Α περισσεύει.

|  |  |
| --- | --- |
| Α | Β |
| 1. Λυκούργος | α. καθιέρωσε τη χρηματική αποζημίωση για τους κληρωτούς άρχοντες |
| 2. Κίμων | β. ήταν νομοθέτης στη Σπάρτη |
| 3. Εφιάλτης | γ. υποστήριξε την πολιτική της συνεργασίας με τη Σπάρτη |
| 4. Περικλής | δ. με τις μεταρρυθμίσεις του περιόρισε τις δραστηριότητες των αριστοκρατών στην Αθήνα |
| 5. Σόλων | ε. η πολιτική του αποσκοπούσε στην ένωση των Ελλήνων υπό την αρχηγία του |
| 6. Φίλιππος |  |

ΣΤ. ΑΣΚΗΣΕΙΣ ΣΕ ΠΗΓΕΣ

1) Αξιοποιώντας το παράθεμα 14 σελ. 101 του σχολικού βιβλίου και τις ιστορικές σας γνώσεις, να απαντήσετε στα εξής: α) ποια ήταν τα μέτρα ενίσχυσης του δημοκρατικού πολιτεύματος της Αθήνας που πήρε ο Περικλής; β) ποια ήταν η εξωτερική πολιτική του Περικλή;

2) Αντλώντας πληροφορίες από τις παρακάτω ιστορικές πηγές (εικόνα-χάρτης και κείμενο) και βασιζόμενοι/-ες στις γνώσεις σας, να παρουσιάσετε:

**α.** την κρίση της πόλης-κράτους τον 4ο αι. π.Χ. και τον παρεμβατικό ρόλο των Περσών, όπως καταφαίνεται και από την απεικόνιση της διάσπασης των Ελλήνων. (μονάδες 13)

**β.** την επικράτηση της Θηβαϊκής ηγεμονίας στον ελλαδικό χώρο και την Εγγύς Ανατολή τον 4ο αι. π.Χ. (μονάδες 12) **Μονάδες 25**

**ΚΕΙΜΕΝΟ:** Χαρακτηριστικό στοιχείο της ελληνικής ιστορίας στην περίοδο μεταξύ των Λεύκτρων (371) και της Μαντίνειας (362) είναι η προσπάθεια των Θηβαίων να επεκτείνουν την επιρροή τους και στην Πελοπόννησο, να περιορίσουν τη λακωνική πολεμική κοινότητα και να καταφέρουν στη Σπάρτη το θανάσιμο πλήγμα. Η εισβολή των βοιωτικών στρατών στην Πελοπόννησο απεικόνιζε τη βαθιά αλλαγή που είχε γίνει στα εσωτερικά πράγματα της Ελλάδας: Η Σπάρτη, η άλλοτε ηγεμονική δύναμη του Ελληνισμού, βρισκόταν τώρα πια αναγκασμένη να περιορισθεί στην άμυνα. […] Για τη διεθνή πολιτική η πάλη αυτή ανάμεσα στη Σπάρτη και στη Θήβα δεν είχε καμιά ουσιαστική σημασία. Εξάλλου και η Θήβα, παρά τη δυναμικότητα του Επαμεινώνδα και του Πελοπίδα, στους οποίους χρωστούσε την ισχύ της, δεν ήταν παρά ένα πιόνι στο παιχνίδι της περσικής πολιτικής, ακριβώς όπως και η Σπάρτη στα χρόνια μετά τη Βασίλειο ειρήνη.

Bengtson H., *Ιστορία της Αρχαίας Ελλάδος* (μτφρ. Αντρέα Γαβρίλη), Μέλισσα, Αθήνα 1991, σ. 237.

 **ΕΙΚΟΝΑ-ΧΑΡΤΗΣ**

Η Ελλάδα κατά την περίοδο της Θηβαϊκής Ηγεμονίας (371-362 π.Χ.)

Πηγή:<https://el.wikipedia.org/wiki/%CE%95%CF%80%CE%B1%CE%BC%CE%B5%CE%B9%CE%BD%CF%8E%CE%BD%CE%B4%CE%B1%CF%82> (προσπέλαση 14-12-2022)

3) Βασιζόμενοι/-ες στις γνώσεις σας αναφορικά με το έργο του Μ. Αλεξάνδρου και αντλώντας πληροφορίες από το κείμενο που σας δίνεται, να απαντήσετε στα ακόλουθα ερωτήματα:

**α.** Ποια πολιτική ακολούθησε ο Μ. Αλέξανδρος απέναντι στους νέους υπηκόους του που κατοικούσαν στα εδάφη της Ανατολής; (μονάδες 13)

**β.** Με ποιον τρόπο επιχείρησε να διασώσει τον ελληνικό πολιτισμό στην Ανατολή (μονάδες 12) **Μονάδες 25**

**ΚΕΙΜΕΝΟ**

Στην (πόλη) Ζαρίασπα ο Βήσσος[[1]](#footnote-1) δικάστηκε τυπικά για τον φόνο του Δαρείου και καταδικάστηκε να σταλεί με κομμένα αυτιά και μύτη στα Εκβάτανα για να σταυρωθεί. Οι Έλληνες, όπως κι εμείς, θεωρούσαν τον ακρωτηριασμό βάρβαρη τιμωρία, και δεν ήταν ευχάριστη για τον Αλέξανδρο η αποδοχή της. […] Ο οποιοσδήποτε κατακτητής μιας ξένης φυλής βρίσκεται σε σοβαρή αμηχανία. Πρέπει να προδώσει τα ιδανικά του και να εγκαταλείψει τις πεποιθήσεις του, παραδεχόμενος τα ξενότροπα έθιμα σε βάρος των δικών του; Ή θα πρέπει, όντας σκληροτράχηλος και πιστός στις αρχές του δικού του πολιτισμού, να αποκοπεί από τους νέους υπηκόους του; […] Ο Αλέξανδρος δεν υιοθέτησε τη δεύτερη μέθοδο. Είχε φτάσει η καίρια στιγμή να διασώσει τον ελληνικό πολιτισμό στην Ανατολή. Πρόβλεψε όμως ότι αυτό δεν θα μπορούσε να γίνει από έναν ξένο, έναν Έλληνα στρατηγό ή ένα Μακεδόνα βασιλιά. Έπρεπε να τους κυβερνήσει με τις δικές τους συνήθειες. Το καλύτερο μέσο για τη διάδοση του Ελληνισμού ήταν ν’ αρχίσει να δέχεται με συμπάθεια τις προκαταλήψεις τους.

Bury J.B. & Meiggs R., *Ιστορία της αρχαίας Ελλάδας*, τ. Β’, Καρδαμίτσα, Αθήνα 1998, σ. 746.

1. Βήσσος: Πέρσης σατράπης που συνωμότησε εναντίον του Δαρείου Γ΄, συνελήφθη από τον Μ. Αλέξανδρο, καταδικάστηκε και εκτελέστηκε στα Εκβάτανα. [↑](#footnote-ref-1)